Eduskunnassa on vireillä arvonlisäverolain muutos. Sen mukaan jokainen olisi velvollinen ilmoittamaan tullille yksikin lehti, joka tulee EU:n tullialueen ulkopuolisesta maasta postin mukana, vaikkapa Yhdysvalloista tai Norjasta. Sama koskee lehtien vastaanottamista Ahvenanmaalta. Kaikkien pitää tullata lehtensä itse.

Ilmoitusvelvollisuus herättää kysymyksiä sananvapaudesta. Ovatko virkamiehet kajonneet perusoikeuteemme?

”Jokainen ihminen saa tilaamansa lehdet. Kyse on siitä, vaikeutetaanko perusoikeuksien toteuttamista jollain hallinnollisella menettelyllä. Tämän ulottuvuuden siinä voi nähdä”, sanoo Viestinnän keskusliiton toimitusjohtaja Valtteri Niiranen.

Aikakauslehtien liiton liittojohtaja Mikko Hoikka näkee asian samoin.

”Muutos tuo lisäkynnyksen ulkomaisten lehtien tilaamiseen. Sananvapauden kannalta tällä kavennetaan ulkomaisten lehtien houkuttelevuutta.”

”Käytännössä muutos toisi eniten hankaluuksia ahvenanmaalaisille. He lukevat pääasiassa Ruotsista tulevia lehtiä ja ne tulisi ilmoittaa ja tullauttaa.”

Hallituksen esityksessä on myös maininta tullin uudesta oikeudesta pyytää kotimaisilta lehtikustantajilta ja lehtien myyjiltä listoja lehtien tilaajista.

Tämä haiskahtaa melko syvälle käyvältä puuttumiselta yrityksen toimintaan ja sen hallussa oleviin tietoihin. Mikko Hoikka ei kuitenkaan huolestu kirjauksesta.

”Tullille annettavat valvontakeinot vastaisivat veroviranomaisten nykyvaltuuksia tehdä tarkastus vertailutietojen saamiseksi eli suorittaa verotarkastus jonkun muun kuin verovelvollisen itsensä luona saadakseen tietoja verovelvollisen toiminnasta. Mitään laajempaa tai systemaattisempaa tilaajatietojen valvontaa lakiesitys ei tule mahdollistamaan.”

Syksyn kuluessa eduskunnassa käsiteltävän arvonlisäverolain muuttamisen takana on halu pysäyttää aikakauslehtien kierrätys Ahvenanmaan tai vaikkapa Norjan kautta.

Esimerkiksi aikakauslehtien myynti voidaan järjestää niin, että valmiit lehdet kierrätetään muualta Suomesta Ahvenanmaalle siellä tapahtuvaa lajittelua, osoitteistamista, pakkaamista ja postittamista varten, mikä jälkeen lehdet toimitetaan takaisin Manner-Suomeen.

Voimassa olevat säännökset mahdollistavat unionin ulkopuolisista maista tai veroalueen ulkopuolisilta alueilta maahantuotavien sanoma- ja aikakauslehtien arvonlisäverottomuuden.

Jos lakiehdotus hyväksytään eduskunnasta, veroedullinen kierrätys pysähtyy. Sillä arvellaan olevan myös työllisyysvaikutuksia Manner-Suomeen. Vastaavasti työpaikkoja katoaa Ahvenanmaalta.

”Lainmuutoksen isoimmaksi kysymykseksi jää, mikä on Ahvenanmaan autonomia”, Hoikka sanoo. ”Lakiehdotus koskee vain aikakauslehtiä ja kajoaa siten varsin pienellä kulmalla Ahvenanmaan itsehallintoon, mutta toisaalta samalla syvälle itsehallinnon ytimeen.”

Asiasta kirjoitti ensimmäisenä Kopteri-lehti 6. syyskuuta.

Juttu julkaistu 13.9. klo 18, juttua muokattu 13.9. klo 18.26: kuva vaihdettu. Jutun loppuun lisätty 19.9. klo 11.09 tieto Kopteri-lehdestä, jossa asiasta kirjoitettiin ensimmäisenä.

